**Tájékoztatás a gyanúsítottat a nyomozás során megillető jogokról**

Ez egy ügyvédi tájékoztató az Ön számára arról, hogy milyen jogai vannak,   
ha egy büntetőeljárásban bűncselekmény elkövetésével gyanúsítják.

Önt a rendőrség bűncselekmény elkövetésével gyanúsítja.

A bűncselekmény lényege a következő: …………….

1. **Általános tudnivalók**

**A fenti bűncselekménnyel kapcsolatban semmit nem köteles mondani, és nem köteles az igazat mondani. Lehetősége van arra, hogy ügyvédje legyen. Ha úgy gondolja, hogy nincs szüksége ügyvédre, akkor sem köteles vallomást tenni.**

Nem Önnek kell bizonyítania azt, hogy ártatlan, hanem **a hatóságnak kell bizonyítania azt, hogy Ön bűnös**.

Joga van ahhoz, hogy az ügyével kapcsolatban

* közöljék önnel, hogy **pontosan milyen bűncselekmény elkövetésével gyanúsítják,**
* ha változik a gyanúsítás, akkor közöljék a változásokat Önnel,
* bizonyítékot mutasson be (tanúkat hozzon, dokumentumokat mutasson be stb.),
* bármikor észrevételt tegyen,
* bárkitől, bármit kérdezzen, vagy
* bármilyen javaslatot tegyen az ügyében eljáró hatóságok tagjainak,
* megismerje az ügyben beszerzett valamennyi bizonyítékot (ha ezt nem korlátozzák).

Mindehhez akkor is joga van, ha nem tesz vallomást.

A nyomozó hatóság tagja (általában a rendőr) köteles Önt a jogairól és kötelezettségeiről az Ön számára érthető módon tájékoztatni. Ön **bármikor meg is kérheti, hogy tájékoztassa a jogairól, illetve segítsen abban, hogy Ön gyakorolhassa jogait**.

Joga van ahhoz, hogy az Önre vonatkozó nyomozó hatósági és ügyészi döntésekkel szemben **panaszt vagy fellebbezést nyújtson be**. Ennek részletes feltételeiről (határidők, elintézés módja stb.) a hatóság tagja, illetve az ügyész kötelesek Önt tájékoztatni.

Ha a **lakóhelye vagy az értesítési címe megváltozik**, az új címet köteles három munkanapon belül bejelenteni a nyomozó hatóságnak. Ha nem jelenti be az új címet, akkor pénzbírságot kaphat, és bizonyos esetekben akár elfogatóparancsot is kiadhatnak Önnel szemben. Érdemes megadnia a telefonszámát és email címét, mert az Ön számára is fontos, hogy elérhető legyen a hatóságok számára.

Ahhoz is joga van, hogy:

* védekezését szabadon válassza meg, szabadon hivatkozzon az Önt mentő körülményekre.
* ügyvédje segítségével a vádemelés előtt egyezség („vádalku”) megkötését kezdeményezze az ügyészséggel.
* ügyvédje segítségével ügyészi intézkedésre tegyen javaslatot.
* ha később vádat emelnek Ön ellen, akkor megtudja, hogy mivel vádolják.

1. **Mit tehet a kihallgatás során?**

Ha Önt gyanúsítottként hallgatják ki, akkor **joga van hallgatni, azaz megtagadhatja a vallomástételt.** Személyazonosító adatait (pl. neve, anyja neve, születési dátuma, lakcíme) ebben az esetben is köteles közölni a hatósággal. Gyanúsításával szemben panaszt tehet.

**Ha nem tesz vallomást,**

* az nem jelenti azt, hogy beismerte volna a bűncselekményt, amivel gyanúsítják.
* az Ön által választott egyes kérdésekre válaszolhat, de nem kell mindegyikre válaszolnia.
* a nyomozás ettől még tovább folyik.
* nem tudja előadni a védekezését, de bármikor meggondolhatja magát, és tehet vallomást – akár úgy is, hogy csak egyes kérdésekre válaszol.

**Ha vallomást tesz,**

* előadhatja védekezését.
* bármit állíthat védekezésként, **nem köteles** **igazat mondani**, de mást hamisan nem vádolhat bűncselekmény, szabálysértés, bírsággal járó más szabályszegés vagy fegyelmi vétség elkövetésével. Ha mégis ilyet tesz, az bűncselekménynek minősül.
* amit mond, vagy a rendőrségnek átad, bizonyítékként felhasználható Ön mellett, de Önnel szemben is.
* vallomástétel közben bármikor meggondolhatja magát, és megtagadhatja a további vallomást. Lehetősége van arra is, hogy csak egyes kérdésekre válaszoljon.
* bármikor gondolkodási szünetet vagy pihenőt kérhet.
* joga van hozzá, hogy írásban tegyen vallomást.

1. **A védelemhez való jog**

**Joga van ahhoz, hogy ügyvéd (védő) segítse Önt az eljárásban.**

**Felkészülés a kihallgatásra**

**Az ügyvéd megérkezésére legalább egy órát kell várnia a hatóságnak, ezt követően Ön és az ügyvédje legalább egy órát beszélhetnek négyszemközt.** Az ügyvédje és Ön között zajló beszélgetést senki sem hallgathatja. Az ügyvédjének titoktartási kötelezettsége van, azaz Ön bármit elmondhat neki, ő azt az Ön engedélye nélkül nem mondhatja el másnak, így a nyomozó hatóságnak vagy a bíróságnak sem.

A nyomozó hatóság **megkezdheti az Ön kihallgatását** akkor is, ha értesítették az ügyvédjét, de ő **nem jelent meg** a kihallgatás kezdetéig vagy jelezte, hogy nem jön el. **Vallomást Ön ebben az esetben sem köteles tenni**.

**A kirendelt védő**

Ha az Ön nehéz anyagi helyzete vagy más fontos ok miatt **kéri, vagy a törvény alapján kötelező az ügyvédi védelem**, de Ön nem bíz meg ügyvédet, akkor az eljárási cselekmény (pl. kihallgatás, szembesítés) előtt ki kell rendelni egyet az Ön számára.

A kirendelt ügyvédet nem Ön választja meg, hanem az ügyvédi kamara automata eljárásban jelöli ki, de ha elégedetlen az ügyvéd munkájával, **kérheti, hogy másikat rendeljenek ki.**

**A kirendelt védői díj**

Ha kirendelt ügyvédje van, az nem jelenti azt, hogy az ügyvédi díjat az állam fizeti Ön helyett. Ha elítélik, akkor Önnek kell majd kifizetnie az ügyvéd díját. Ha rossz az anyagi helyzete, akkor kérhet úgynevezett **költségkedvezményt**. Ha ezt megkapja, akkor a kirendelt ügyvéd díját (és más bűnügyi költséget) nem Önnek, hanem az államnak kell előlegeznie vagy fizetnie. A költségkedvezményt nyomtatványon kell igényelni a jogi segítségnyújtó szolgálaton keresztül.

1. **Miről van joga tudni a büntetőeljárás során?**

Önnek joga van ahhoz, hogy a **nyomozás során jelen legyen**

* a szakértő meghallgatásánál,
* a szemlénél (személy, tárgy vagy helyszín megtekintése),
* a bizonyítási kísérletnél (a bűncselekmény vagy annak egy részletének „újrajátszása”), és
* a felismerésre bemutatásnál (a sértett több emberből kiválasztja azt, akit látott a bűncselekmény helyszínén; vagy kiválasztja az általa korábban látott, a bűncselekménnyel összefüggő tárgyat).

Ha szakértő van jelen a fenti esetekben, tőle kérdezhet is.

**Főszabály szerint** a gyanúsítotti kihallgatása után – akkor is, ha nem tett vallomást – **Ön az összes nyomozati iratot elolvashatja, és azokról másolatot kaphat.** De ezt a jogát a nyomozási érdekeire hivatkozással (ezeket pontosan meghatározva) korlátozhatják.

**Korlátozás nélkül elolvashatja**

* azokat a jegyzőkönyveket, amelyek a fenti eseményeken készültek,
* a saját vallomásának jegyzőkönyvét, és
* a szakvéleményeket.

Mindezekről másolatot is kaphat.

**A nyomozás befejezése után** Ön és ügyvédje korlátozás nélkül tanulmányozhatja az összes nyomozati iratot, és azokról másolatot kaphatnak. Az első másolat ingyenes, a többiért fizetni kell. Az ingyenes másolatot kérheti elektronikus formában is.

Kérheti az ügyészségtől vagy a nyomozó hatóságtól, hogy az **eljárásról kép- és hangfelvétel készüljön.** Ennek a költségeit előre ki kell fizetnie legalább 5 nappal az eljárási cselekmény megkezdése előtt:

* a kép- és hangfelvétel egyidejű készítésének költsége minden megkezdett óránként 5.000 forint, de legalább 10.000 forint,
* a folyamatos hangfelvétel készítésének költsége egyszeri 2000 forint.

1. **A fogvatartottak további jogai**

Ha ön fogva tartásba kerül, **továbbra is joga van az ügyvédjével ellenőrzés nélkül** (telefonon vagy személyesen) **beszélni vagy levelezni**. Joga van egy Ö**n által választott embert** (családtag, ügyvéd, barát, stb.) **értesíteni**. Ha az ügyész vagy a bíróság megengedi, akkor később másokkal is beszélhet vagy levelezhet, de ezt ellenőrizni fogják. Ha ön külföldi, akkor az államát képviselő személlyel, például konzullal is ellenőrzés nélkül beszélhet.

A fogvatartásának leghosszabb lehetséges idejéről és a jogairól Önt írásban kell tájékoztatni. A tájékoztatót mindig magánál tarthatja.

**Az őrizetbe vétel**

A fogva tartás egyik fajtája az őrizetbe vétel, mely **legfeljebb 72 órán át tarthat**. Ennél tovább csak akkor lehet Önt fogva tartani, ha a bíróság elrendeli a letartóztatását. Az őrizetbe vételével szemben **panaszt tehet**.

**Hogyan döntenek a letartóztatásról?**

Az ügyész javasolhatja a bíróságnak az Ön letartóztatását. A bírósági meghallgatás előtt Önnek megfelelő időben meg kell kapnia azokat a nyomozati iratokat, amelyekre alapozva az ügyész az Ön letartóztatását kéri. Ügyvédjével az ülés előtt négyszemközt beszélhet.

A bírósági meghallgatáson kérheti a szabadlábra helyezését, de azt is, hogy letartóztatás helyett:

* engedjék szabadon óvadék ellenében (ez visszajár Önnek, ha az eljárásban később mindig szabályszerűen megjelenik);
* rendeljék el – a lábára szerelt elektronikus nyomkövetővel vagy anélkül – a bűnügyi felügyeletét, amely során Ön otthonát vagy lakhelyét csak meghatározott időben hagyhatja el (ilyenkor előírhatják, hogy rendszeresen jelentkezzen a rendőrségen),
* rendeljék el, hogy bizonyos helyekre vagy meghatározott emberek közelébe nem mehet (távoltartás).

Akkor nem rendelik el a letartóztatását, ha biztosnak látják azt, hogy Ön a büntetőeljárásban részt fog venni, nem fog eltűnni a hatóságok elől, nem fogja elrejteni vagy megsemmisíteni a bizonyítékokat, nem fogja befolyásolni a tanúkat, és nem fog újabb bűncselekményt elkövetni.

**Ha a bíróság elrendeli az Ön letartóztatását**, akkor:

* a határozatnak tartalmaznia kell a letartóztatás célját és indokát.
* a határozattal szemben Ön azonnal fellebbezhet, de a végleges döntésig fogva marad.
* ha külföldi állampolgár, akkor joga van értesíteni az államát képviselő személyt (pl. a konzult).

**Mikor vizsgálják felül a letartóztatást?**

Ha Ön letartóztatásba kerül, bármikor kérheti ennek megszüntetését vagy enyhébb intézkedés (bűnügyi felügyelet, óvadék) alkalmazását. A bíróságnak azonban csak akkor kell érdemben foglalkoznia a kérelmével, ha

* abban valamilyen **új tényre**, körülményre hivatkozik, vagy
* **eltelt hat hónap** azóta, mióta benyújtotta az előző kérelmét.

A bíróságnak bizonyos időközönként automatikusan is döntenie kell a szabadlábra helyezéséről vagy a letartóztatás meghosszabbításáról vagy más kényszerintézkedés elrendeléséről a letartóztatás helyett. Ezekről az időpontokról tájékoztatást kérhet ügyvédjétől vagy a hatóságoktól.

**Meddig lehet ítélet nélkül letartóztatásban?**

A nyomozás során elrendelt letartóztatása legfeljebb 1, 2, 3 vagy 4 évig tarthat attól függően, hogy milyen súlyú bűncselekménnyel gyanúsítják. Ha a gyanúsításban szereplő bűncselekmény életfogytig tartó szabadságvesztéssel büntethető, önnek 4 éven túl is fenntarthatják a letartóztatását.

1. **Milyen ellátáshoz van joga, ha fogva tartják?**

Az **őrizetet rendőrségi fogdán** hajtják végre. Az őrizet és a letartóztatás során Ön **saját ruháját** viselheti. A **fogdának biztosítania kell** az Ön számára:

* egészséges elhelyezést egy nem zsúfolt, megfelelően fűtött és szellőztetett helyiségben, ágyneműt, matracot
* egészségi állapotának megfelelő étkezést, és ehhez kanalat, poharat,
* kapcsolattartást külső személyekkel,
* az orvosi vizsgálatot,
* a tisztálkodás lehetőségét,
* a szabad levegőn tartózkodást,
* meghatározott dolgokat (bizonyos ételek, orvos által felírt gyógyszer, ruha, tisztálkodási eszköz, dohánytermék, stb.) tartalmazó csomag fogadásának lehetőségét,
* a ruházatot akkor, ha nincs megfelelő saját ruhája, és családtagjai, barátai sem tudnak ilyeneket beküldeni Önnek,
* a látogató fogadását a rendőrökkel előre egyeztetett időpontban.

Az Ön által megjelölt nagykorú személyt a rendőrségnek nyolc órán belül tájékoztatnia kell arról, hogy Önt fogva tartják, a fogva tartás helyét is meg kell jelölniük. A tájékoztatást a nyomozás érdekére való hivatkozással megtagadhatja a rendőrség. Ebben az esetben Ön egy másik személy értesítését kérheti.

A **letartóztatást vagy fogdán vagy büntetés-végrehajtási intézetben** hajtják végre. Fogdán Ön legfeljebb 60 napot tölthet letartóztatásban. A fentieken túl az **alábbi jogok illetik meg** a letartóztatás ideje alatt:

* Ön az intézetbe kerülését követő 72 órán belül, legfeljebb 15 percben fogadhat látogatót, látogatója hozhat Önnek csomagot,
* ezt követően a látogatás, telefonálás, levelezés és a csomagfogadás rendjét és gyakoriságát az intézet és a büntetőügyet tárgyaló ügyész vagy bíró határozza meg,
* kérelemre, ha az intézet biztosítani tudja, dolgozhat, amelyért díjazás jár.
* kérelemre, ha az intézet biztosítani tudja, rész vehet oktatásban, szakképzésen, reintegrációs programokon,
* szavazhat a választásokon és népszavazáson.

Ha a fenti feltételeket nem biztosítják, akkor panaszt tehet.

1. **Mihez van joga az előzőeken túl, ha Ön külföldi állampolgár vagy ha nem beszél magyarul?**

**Ha nem beszél magyarul**

Ha nem beszél elég jól magyarul ahhoz, hogy megfelelően tudjon védekezni, vagy jól értse a hatóságot vagy a hivatalos nyelvet, akkor a büntetőeljárás során **használhatja az anyanyelvét, vagy egy másik, Ön által ismert nyelvet**. Ha nem biztos benne, hogy jól fogja érteni az eljárást, inkább kérjen tolmácsot.

A kirendelt tolmácsért vagy fordításért **nem kell fizetnie**. A kihallgatás előtt a hatóságnak meg kell győződnie arról, hogy Ön és a tolmács értik egymást. A tolmács csak akkor vehet részt az eljárásban, ha Ön a tolmács személyét elfogadja. Ha nem megfelelő a tolmács munkája, kérheti másik tolmács kirendelését. A tolmács nem mondhatja el másnak azt, amit Ön a kihallgatáson kívül mond neki. A tolmács köteles segíteni akkor is, amikor Ön az ügyvédjével beszél, és ezt sem mondhatja el a hatóságnak.

Joga van ahhoz, hogy az Ön által ismert nyelven, írásban tegyen vallomást vagy bármilyen nyilatkozatot, amelyet a magyar nyelvű fordítással együtt a nyomozási iratokhoz kell csatolni. Írásbeli **fordítást** **csak azokról az iratokról kell kapnia**, amelyeket Önnek a hatóság postai vagy más úton kézbesít is (pl. idézés, határozat, vádirat, ítélet).

**Ha Ön külföldi állampolgár**

Ha ön külföldi állampolgár, akkor joga van ahhoz, hogy az államát képviselő személlyel (pl. a konzullal) a kapcsolatot felvegye vagy őt értesítse. A nyomozó hatóság az Ön kérésére ebben is segít, azonban akkor is kihallgathatják, ha az államát képviselő személy (pl. a konzul) nincs jelen. Természetesen a vallomástételt ebben az esetben is megtagadhatja. Az államát képviselő személlyel személyesen, telefonon vagy levélben ellenőrzés nélkül érintkezhet, ez a személy az Ön kihallgatásán (vagy más nyomozási cselekményen) jelen lehet, de nem kérdezhet, és nem tehet észrevételt vagy indítványt.